दिवचलः कृशी खात्याच्या एवजण्यांचो लाब घेवपा खातीर शेतकारांनी कृशी कार्ड करून घेवचें. शेतकार सक्षम जाल्यार देश सक्षम उरता हें पटल्ल्यान कृशी मळाचें म्हत्व वाडलां. देशाचे अर्थीक उदरगती जावपा खातीर कृशी बगर तरणोपाय ना अशें दिवचलचे आमदार डॉ चंद्रकांत शेट्ये हांणी सांगलें.
 साळ हांगा शिक्षा व्हिजना वतीन साळ वाठारांतल्या शेतकारांक फुकट सारे आनी बियाणे वांटपाचे कार्यावळींत ते उलयताले. आमदार शेट्ये शिक्षा व्हिजनाचो अध्यक्ष आसा. हे सेवा भावी संस्थेन पावसाळी पिका खातीर शेतकारांक सारें दिलां. शिक्षा व्हिजन संसंथा विद्यार्थ्याचो अडचणी सुटाव्यो करपाक तशेंच तांकां शिक्षणा वरवीं फुडें हाडपाक फाटबळ दिला. सध्या आमी शेतकारांक ताचे लागवडी वरवीं बरें पीक मेळचे हे खातीर सारें आनी बियाणे वांटप उपक्रम चालीक लायला अशें डॉ शेट्ये हांणी सांगलें.
 ह्या वेळार अभियंतो रवळू शेट्ये, शिक्षा व्हिजनाचो सचीव दिलीप धारगळकार, जिल्हो पंचायत वांगडी प्रदीप रेवोडकार, शांबा घुरे, साजरो घाडी, पवन राणे, निवृत्त सरकारी अधिकारी अवधूत नायक संजय शेट्ये हाजीर आशिल्ले. साळ हांगच्या 250 परस चड शेतकारांक मानेस्तांचे हस्तुकीं सारे आनी बियाणे हांचें वितरण केलें. निमाणे शेतकार बाबी राऊत हांणी सगल्यांचे उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 